Mőcsény Község Önkormányzatának Képviselő-testülete

2020. február 3.-ai

rendes/rendkívüli testületi ülésére

3. napirendi ponthoz

|  |  |
| --- | --- |
| Tárgy: | A Völgységi Önkormányzatok Társulása 2020. évi költségvetésének elfogadása |
| Előterjesztő: | Krachun Elemér polgármester |
| Előterjesztést készítette: | dr. Puskáné dr. Szeghy Petra Nóra,  Fauszt Józsefné, Horváth Csilla,  Szarvas Irén |
| Mellékletek száma: | 1; 2; 3; db |
| Az előterjesztés a jogszabályi feltételeknek megfelel: | igen |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Krachun Elemér polgármester |

**Tisztelt Képviselő-testület!**

A Völgységi Önkormányzatok Társulásának költségvetése három elemből áll össze, amely a VÖT által ellátott feladatok egyes csoportjait fedik le. A feladatokat 2016. évben soroltuk tagcsoportokba annak érdekében, hogy a társulás rugalmasan, mindannyiunk érdekeit szem előtt tartva működhessen. A 2019. októberi önkormányzati választásokat követő alakuló üléstől 2019. november 15-ig jelezhették a tagönkormányzatok a változtatási igényeiket. A megadott határidőig változtatási szándékot egyetlen település sem jelzett.

**A** **Tagok1** csoportba az alábbi feladatokat soroltuk:

1. a társulás működtetése, ügyintézés (2020-tól 25 település tekintetében - alapdíjjal);
2. területfejlesztési feladatok ellátása;
3. települések közötti koordináció és együttműködés, továbbá értéktár bizottság és tájegységi értéktár működtetése, térségi rendezvénynaptár összeállítása, rendezvénysátorral kapcsolatos feladatok, szervezeti honlap működtetése.

**A Tagok2 csoportba tartozó** feladatok:

1. belső ellenőrzés, (16 település)
2. központi háziorvosi ügyelet, (20 település)
3. fogyatékossággal együtt élők nappali ellátása (21 völgységi település szerepel ellátási területként – változó igénybevétel)
4. Völgységi hírlevél megjelentetése (16 település)

**A Tagok3 csoport** feladatellátása (25 településen):

1. család-és gyermekjóléti alapszolgáltatások
2. *család-és gyermekjóléti kiegészítő szolgáltatások*: kapcsolattartási ügyelet, utcai szociális munka, gyermekvédelmi készenléti szolgálat, jogi tájékoztatás és pszichológiai tanácsadás, családkonzultáció, terápia, családi döntéshozó konferencia, hatósági intézkedésekhez kapcsolódó gyermekvédelmi tevékenységek, óvodai és iskolai szociális segítő tevékenység, szakmai támogatás a területi gyermekjóléti szolgálatok számára, óvodai és iskolai segítő feladatai.
3. *idősellátással kapcsolatos szolgáltatások*: támogató szolgálat, idősek otthona, házi segítségnyújtás, jelzőrendszeres házi segítségnyújtás, étkeztetés és nappali ellátás, tanyagondnoki szolgáltatás.

A **Tagok1 csoport** díjmegállapításainak változása 2020-tól.

A társulási megállapodás 2016. január 1-i elfogadása óta ezen alaptagdíj nem került emelésre. Az alaptagdíj lakosságszám arányos hozzájárulás fizetési kötelezettség 250 Ft/lakos/év. Csakúgy, mint a tavalyi évben, a járás lakosságszáma összességében idén is tovább csökkent.

2017. január 1-jétől a gyermekek védelméről és gyámügyi igazgatásról szóló 1997. évi XXI. törvény (továbbiakban: Gyvt.) 4. § alapján a járásszékhely település kötelezetté vált olyan Család-és gyermekjóléti központ működtetésére, melynek ellátási területe a járás lakosságára terjed ki. A jogszabályi változás miatt a társuláshoz csatlakozott Zomba, Kéty, Felsőnána és Murga község. Akkor az a megállapodás született, hogy ezen négy település ne fizessen hozzájárulást a társulás fenntartásához a fenti törvényi kötöttség és „kényszer” miatt.

Azonban a Bonyhádi Gondozási Központ keretein belül működő Család-és gyermekvédelmi központ, valamint a Család-és gyermekvédelmi szolgálat működtetése érdekében a hivatal is lát el a pénzügyi, hatósági, jogi és társulási feladatokat, ezért javasoltuk a lakosságszám arányos befizetésből 50.000,- Ft alapdíj elkülönítését, amelyet minden társult önkormányzatnak meg kell fizetnie.

Így a Tagok1 csoportban a bevétel 7.344.250,- Ft,. A kiadások közé a társulás működtetéséhez szükséges alábbi tételek tartoznak: feladatellátást teljesítő kolléga teljes, valamint a pénzügyeket kezelő kolléga bérének 1/8-ad része, a banki költségek, irodaszer, telefon, a szervezeti és tájegységi értéktár honlapjának működtetésének költségei, a társulási tanácsülésekkel kapcsolatos költségek. Karbantartás és javítás költségcímen -az előző évek tapasztalatai miatt - a rendezvénysátor és a központi háziorvosi ügyelet társulási tulajdonban lévő gépeinek esetleges javítási költségére különítettünk el forrást. Fentiek mellett általános tartalék képzésére is sor kerül, tekintettel az államháztartási törvény vonatkozó rendelkezéseire, de erre idén lényegesen alacsonyabb összeget tudtunk tervezni, mint az ezt megelőző években.

A **Tagok2 csoport** fizetési kötelezettsége a további egyedileg igényelt szolgáltatásokra vonatkozik.

1. Belső ellenőrzés: a társulási megállapodás módosítása alapján a belső ellenőrzéshez való hozzájárulás évenkénti összegét a költségvetési határozat tartalmazza majd. A belső ellenőrzés feladatait a társulás vállalkozó megbízásával látja el 2020-ban, erről döntött a tanács a 25/2019. (XII.17.) határozatában. A feladatellátáshoz szükséges hozzájárulás összegét a vállalkozás árajánlata alapján határoztuk meg. Az összeg idén: 190,04 Ft/lakos lesz.
2. Völgységi Hírlevél: 2020. évben várhatóan 5 alkalommal jelenik meg. A költségek meghatározásánál 400.000.- Ft hirdetési díj bevételt terveztünk. Ennek következtében az egy példány éves bekerülési költsége 224 Ft/cím, terjesztési költség nélkül, amely 56,9 Ft/cím (postai terjesztés esetén). Az újság kiadási tételei: újságírás és tördelés (nyomdai előkészítés), keresztrejtvény és grafika, nyomdai előállítás, lapgondozás és korrektúra, postai terjesztés, valamint a kötelespéldányok előállítási költsége. Utóbbira azért van szükség, mert az Országos Széchenyi Könyvtár Kötelespéldány és Kiadványazonosító-kezelő Osztálya, a Tolna Megyei Illés Gyula Könyvtár, valamint a Solymár Imre Városi Könyvtár számára megjelenésenként meghatározott számú példányt kell küldenünk.

**A Tagok3 csoport** esetében a csoporthoz tartozó önkormányzatok által igénybe vett szolgáltatásokat a Bonyhádi Gondozási Központ biztosítja, amelyek társulási megállapodás 3/b. melléklete szerint az alábbiak:

* támogató szolgálat,
* idősek otthona
* házi segítségnyújtás
* jelzőrendszeres házi segítségnyújtás
* étkeztetés és nappali ellátás
* tanyagondnoki szolgálat
* család és gyermekjóléti központ és szolgálat.

Az igénybe vett szolgáltatások esetében az önkormányzatok a tervezett kiadások állami támogatások és saját bevételekkel nem fedezett részét fizetik meg a Társulás részére. A különbözet részben lakosságszám, részben pedig a szolgáltatás mutatói és költségei alapján került felosztásra.

Az állami támogatások igénylésére Bonyhád Város Önkormányzata, mint gesztor jogosult, majd a kapott állami támogatást a Társulás részére átadja. Az igénybe vett szolgáltatások mutatói a 2020. évre vonatkozó állami támogatások igénylésében szereplőkkel azonosak.

Az állami támogatások összege 168.138 e Ft a tavalyi évi 151.151 eFt-tal szemben, a növekmény 16.987 eFt. Az ellátott feladatok közül a támogató szolgálat, az idősek otthona, a tanyagondnoki, a nappali ellátás, szociális étkeztetés, a tanyagondnoki szolgálat bevétele a támogatások tartalmának változatlansága mellett az előző évihez képest 18.176 e.- Ft-tal emelkedett.

A házi segítségnyújtás esetében a központi forrás 1.287 eFt-os összegének csökkenését az igénylés alapjául szolgáló mutatószám változása okozza.

A család-, és gyermekjóléti szolgálat és központ állami támogatása esetében a központi források csökkenése minimális, 98.- eFt összegű. Az e jogcímű kiadások továbbra is tartalmazzák a gyermekek védelméről és a gyámügyi igazgatásról szóló 1997. évi XXXI. törvény (Gyvt.) 39. § (3a) bekezdés értelmében 2018. szeptember 1-től kötelező biztosított az óvodai és iskolai segítő tevékenység forrását, melynek összege az előző évhez képest változatlan, 16.327 eFt összegű.

A szolgáltatások közül kizárólag Bonyhád Város Önkormányzata veszi igénybe az idősek otthoni ellátását, az étkeztetés és nappali ellátást, valamint a tanyagondnoki szolgálatot, amelynek költségeit teljes egészében megfizeti.

A Társulás valamennyi tagja részesül a Gondozási Központ által ellátott család és gyermekjóléti központ fenntartásában és szolgáltatásban. A hozzájárulások összegének számítása a települések lakosságszáma alapján történik.

A házi segítségnyújtás szolgáltatását Bonyhád településen kívül további 5 település veszi igénybe. A fizetendő hozzájárulások esetében jelentős eltérések vannak a települések között, melyet a feladatellátás módja, valamint az ellátottak száma egyaránt befolyásol. A számítás alapját a tervezett mutatók, átlag bevételek és tényleges kiadások képezték. Tekintettel a települések közötti nagy eltérésekre az előterjesztésben - a csatolt mellékletekben szereplőktől eltérően - csak Bonyhád Város Önkormányzata esetében került fizetési kötelezettség feltüntetésre. A tényleges bevételek és kiadások számítása után, 2021. márciusában azonban számítani kell hozzájárulás fizetésre a többi település esetében is. A számítást külön melléklet tartalmazza.

A jelzőrendszeres házi segítségnyújtás szolgáltatását 8 település veszi igénybe, a fizetendő hozzájárulások számítása szintén külön mellékleten szerepel.

A Gondozási Központ bevételi és kiadási oldala az alábbiak szerint alakul:

a.) Bevételek

A jelzőrendszeres házi segítségnyújtás esetében a kihelyezett készülékek száma alapján évente szükséges a támogatás igénylése és támogatási szerződés megkötése, amelynek összegét a Társulás átvett pénzeszközként tervezte meg.

A nyújtott szolgáltatások esetében térítési díj emelésre nem került sor, így az intézményi bevétel összegét az előző évi tényleges összegek szerint határoztuk meg.

b.) Kiadások

Az intézmény engedélyezett álláshelyeinek száma január 1-jén 58 fő.

Ennek 2020. február 15-i hatállyal történő 1,25 fős emelését javasoljuk, amely 2 fő egyenként 5 órás rehabilitált takarító foglalkoztatását jelenti.

A személyi juttatások előirányzata ezen létszám alapján került számításra.

A munkabérek tervezése a közalkalmazotti törvény, valamint annak végrehajtási rendeletei, a minimálbér és garantált bérminimumra vonatkozó, valamint a szociális igazgatásról és ellátásról szóló 1993. évi III. törvény rendelkezései alapján történt. A kötelező emelés az intézmény valamennyi dolgozóját érintette. A garantált bérminimumra történő emelés hozzávetőleg 11 millió forint többletkiadást jelent az intézmény számára.

A személyi juttatások körébe tartozó egyéb tételek (cafeteria, készenlét, ügyelet, megbízási díj) az előző évi nagyságrend szerint került tervezésre.

A 2019. évi dologi kiadásokat felülvizsgáltuk, az elfogadott kiadásoknak megfelelő előirányzatot terveztünk az idei évre.

Az intézmény költségvetésébe beépítésre került a TOP 5.1.2-15-TL1-2016.-00001 foglalkoztatási paktum elnevezésű eredményes pályázathoz tartozó bevételek és kiadások. A pályázat 2017. októberében kezdődött, befejezésére 2020. február 28-án kerül sor. A program során van lehetőség a Család- és Gyermekjóléti Szolgálat és Központnál szakmai segítők és szolgáltatások igénybevételére, az ehhez tartozó tárgyi feltételek megteremtésére.

Kérem a Tisztelt Társulási Tanácsot, hogy a Társulási Megállapodás alapján a VÖT költségvetését jóváhagyni szíveskedjen.

**Határozati javaslat**

A Völgységi Önkormányzatok Társulási Tanácsa az Államháztartásról szóló 2011. évi CXCV. törvény 23-26. §-ban, valamint Magyarország helyi önkormányzatairól szóló2011.évi CLXXXIX. törvény 94. § (3) bekezdésében foglaltaknak megfelelően a Völgységi Önkormányzatok Társulása 2020. évi költségvetését és végrehajtásának szabályait határozatban állapítja meg.

**I. Általános rendelkezések**

1. §. (1) A határozat a Völgységi Önkormányzatok Társulási Tanácsára (továbbiakban: Társulási Tanács), bizottságaira, intézményeire, valamint annak kormányzati funkcióira vonatkozik.

(2) A határozat személyi hatálya kiterjed a közvetlen és közvetett támogatások tekintetében minden támogatást nyújtó, valamint minden támogatásban részesülőre.

**II. A költségvetés bevételei és kiadásai**

2. § (1) A Völgységi Önkormányzatok Társulási Tanácsa a Völgységi Önkormányzatok Társulása (továbbiakban: Társulás) 2020. évi költségvetésének előirányzatát az 1.1. melléklet szerint az alábbi összegekben határozza:

a.) összes bevételét 289.249.988. Ft-ban

b.) összes kiadását 289.249.988. Ft-ban

c.) tárgyévi költségvetési bevételi előirányzatát 275.349.000. Ft-ban

d.) tárgyévi költségvetési kiadási előirányzatát 289.249.988. Ft-ban

e.) költségvetési hiányát 13.900.988. Ft-ban

Ezen belül: ea.)működési hiányát 13.546.988. Ft-ban

eb.)felhalmozási hiányát 354.000. Ft-ban

f.) A hiány finanszírozására szolgálóelőző évek maradványát 13.900.988. Ft-ban

ezen belül: fa.)működési célú maradványát 13.546.988. Ft-ban

fb.)felhalmozási célú maradványát 354.000. Ft-ban

g.) A költségvetési hiány külső finanszírozására szolgáló finanszírozási műveletek bevételeit 0. Ft-ban

h.) Finanszírozási célú műveletek kiadásait 0. Ft-ban

állapítja meg.

(2) A Völgységi Önkormányzatok Társulása működési bevételeit és kiadásait a 2. melléklet szerint

a.) tárgyévi költségvetési bevételek: 275.349.000. Ft-ban

1. tárgyévi költségvetési kiadások: 288.895.988. Ft-ban

c.) költségvetési hiányát 13.546.988. Ft-ban

d.) a belső finanszírozására szolgáló előző évek maradványát

13.546.988. Ft-ban

e.) a finanszírozási műveletek kiadását 0. Ft-ban

hagyja jóvá.

(3) A Társulási Tanács a Társulás felhalmozási bevételeit és kiadásait a 2. melléklet szerint

a.) tárgyévi költségvetési bevételek 0. Ft-ban

1. tárgyévi költségvetési kiadások: 354.000. Ft-ban
2. költségvetési hiányát 354.000. Ft-ban

d.) a belső finanszírozásra szolgáló előző évek maradványát

354.000. Ft-ban

e.) a költségvetési hiány külső finanszírozására szolgáló finanszírozási műveletek bevételeit 0. Ft-ban

f.) finanszírozási műveletek kiadásait 0. Ft-ban

hagyja jóvá.

(4) A Társulási Tanács a Társulás 2020. évi előirányzatait

a.) működési bevételeit és működési kiadásait felhalmozási bevételek és felhalmozási kiadások, kiemelt előirányzatok és kötelező feladatok, önként vállalt feladatok és államigazgatási feladatok szerinti bontásban az 1.2., 1.3., 1.4. mellékletek szerint,

b.) az irányított költségvetési szervek költségvetési bevételi előirányzatait és költségvetési kiadási előirányzatait kiemelt előirányzatok, kötelező, önként vállalt és államigazgatási bontásban a 3., valamint a 4. számú mellékletek szerint

c.) az előirányzat-felhasználási tervet a 6. számú melléklet

hagyja jóvá.

(5) A Társulási Tanács a Társulás

a.) 2019. évi költségvetési évet követő 3 év tervezett bevételeit és kiadásait az 5. számú melléklet

szerint tudomásul veszi.

(6) A Társulási Tanács a Társulás engedélyezett álláshelyeit a 7. számú melléklet szerint hagyja jóvá.

(7) A Társulás a 2020. évi költségvetésében:

a.) Közvetett támogatást nem nyújt.

b.) Adósságot keletkeztető ügyletet nem tervezett.

(8) A Társulás a közös feladatellátáshoz tartozóan számított hozzájárulások településenkénti összegeit a 13. számú melléklet szerint hagyja jóvá. A hozzájárulásokat a társulási megállapodásban rögzített időben kell megfizetni.

9.) A Társulási Tanács a Társulási megállapodás 2. c melléklet 2 pontjában kapott felhatalmazás alapján a belső ellenőrzési feladatok ellátásához lakosonként meghatározott hozzájárulás összegét 2020. évben 190. Ft-ban állapítja meg.

**III. A költségvetés végrehajtásának szabályai, a gazdálkodással kapcsolatos rendelkezések**

3. § (1) A Társulás kiadásainak tekintetében a Társulás mindenkori határozatainak, valamint a kötelezettségvállalás, utalványozás és érvényesítés rendjéről szóló jegyzői utasítás betartása kötelező.

(2) A költségvetési évre vonatkozó kiadási előirányzat terhére abban az esetben vállalható kötelezettség, amennyiben az abból származó kifizetés a költségvetési évben megtörténik.

(3) A Társulás költségvetési szervei a jóváhagyott előirányzatokon belül kötelesek gazdálkodni.

(4) Az intézményekben foglalkoztatottak garantált illetménye a közalkalmazottak jogállásáról szól 1992. évi XXXIII. Törvény (továbbiakban Kjt.) előírásainak megfelelően az automatikus előlépések következtében, valamint a minimálbér, a garantált bérminimum következtében emelkedhet.

(5) A Társulás a költségvetési szerveknél foglalkoztatott közalkalmazottak részére béren kívüli juttatásként közalkalmazottanként 60.000.- Ft-ot biztosít. A juttatást terhelő járulékos költségeket az intézmény költségvetési előirányzata tartalmazza. A juttatások éves összege e határozat elfogadását követően utalható.

(6) A támogatott szervezetek a részükre céljelleggel juttatott összeg felhasználásáról írásban elszámolnak. A támogatás jogszabálysértő, nem rendeltetésszerű felhasználás, vagy hiányos elszámolás esetén a felhasználót visszafizetési kötelezettség terheli.

**IV. A költségvetési előirányzatok megváltoztatásának szabályai**

4. §. (1) A Tanács a Társulás költségvetését - költségvetési határozattal történő módosításával - megváltoztathatja.

(2) A költségvetési szervek számára jóváhagyott kiemelt kiadási és bevételi előirányzatok kötöttek, ezek között a (3) bekezdésében foglalt kivétellel költségvetési szerv vezetője átcsoportosítást a Társulási Tanács jóváhagyásával hajthat végre. A költségvetési szerv a kiemelt előirányzatoktól a felhasználás során nem térhet el.

(3) A Társulási Tanács felhatalmazza a Társulási Tanács elnökét, hogy a Társulás bevételi és kiadási előirányzat átcsoportosítást hajtson végre az alábbi esetekben:

a.) az év közben engedélyezett, célhoz kötött támogatások bevételei, átvett pénzeszközök, pénzmaradvány bevételei tekintetében

c.) a kiemelt előirányzatok között legfeljebb 500.000. Ft összeghatárig.

(4) A költségvetési szervek kiadási előirányzatán belül – a működési és a felhalmozási előirányzatok között az irányító szerv hatáskörében hajtható végre átcsoportosítás.

(5) Az önkormányzat által irányított költségvetési szerve a határozatban jóváhagyott bevételi előirányzatokat meghaladóan képződő többletbevételek terhére a bevételi és kiadási előirányzatai főösszegét saját hatáskörben nem módosíthatja.

(6) A Társulási Tanács a Társulás költségvetését az Áht. 34. § (4) bekezdése alapján módosítja.

(7) A Képviselő-testület által jóváhagyott kiemelt kiadási előirányzatokat valamennyi költségvetési szerv köteles betartani. Az előirányzat túllépés fegyelmi felelősséget vonhat maga után.

(8) A költségvetési bevételek a bevételi előirányzatokon felül is teljesíthetők.

**V. Záró rendelkezések**

(1) A határozat rendelkezéseit a 2020. költségvetési évben kell alkalmazni.

**Határozati javaslat:**

Mőcsény Község Önkormányzata Képviselő-testülete a Völgységi Önkormányzatok Társulsa 2020. évi költségvetését elfogadja.

Határidő: folyamatos

Felelős: Krachun Elemér polgármester

Végrehajtásért felelős: dr. Brandt Huba osztályvezető

Határozatot kapja: Völgységi Önkormányzatok Társulása (1 eredeti példányban)

Mőcsény, 2020. január 31.

Krachun Elemér s.k.

polgármester